ঙ্গাগ-দ্বাং-ব্লো-ব্জাং-র্গ্যা-ম্ত্শো

** ঙ্গাগ-দ্বাং-ব্লো-ব্জাং-র্গ্যা-ম্ত্শো** (), (১৬১৭-১৬৮২) তিব্বতী বৌদ্ধধর্মের অন্যতম প্রধান ধর্মসম্প্রদায় দ্গে-লুগ্স ধর্মসম্প্রদায়ের পঞ্চম দলাই লামা ছিলেন। তিনি তিব্বতে বহু বছর ধরে চলা গৃহযুদ্ধের অবসানের মাধ্যমে এক ঐক্যবদ্ধ তিব্বত গড়ে তোলেন বলে অনেকসময় তাকে মহান পঞ্চম নামেও অভিহিত করা হয়।

## জন্ম ও পরিবার
ঙ্গাগ-দ্বাং-ব্লো-ব্জাং-র্গ্যা-ম্ত্শো ১৬১৭ খ্রিষ্টাব্দে তিব্বতের ইয়ার্লুং উপত্যকায় র্ন্যিং-মা বৌদ্ধসম্প্রদায়ের অন্তর্ভুক্ত এক সম্ভ্রান্ত পরিবারে জন্মগ্রহণ করেন। তার পিতার নাম ছিল মি-দ্বাং-ব্দুদ-‘দুল-রাব-ব্র্তান () এবং মাতার নাম ছিল কুন-দ্গা’-ল্হা-ম্দ্জেস ()। জন্মের পর তার নাম রাখা হয় কুন-দ্গা'-স্ন্যিং-পো ()।

## অবতার রূপে চিহ্নিতকরণ
চতুর্থ দলাই লামা য়োন-তান-র্গ্যা-ম্ত্শো মৃত্যুবরণ করার পরে ১৬১৮ খ্রিষ্টাব্দে ছোখুর মঙ্গোলদের একটি দল দ্বুস অঞ্চলে তীর্থযাত্রায় এসে মধ্য তিব্বত শাসনকারী গ্ত্সাং-পা রাজবংশের অধীনস্থ এলাকায় লুঠপাট চালালে গ্ত্সাং-পা রাজবংশের রাজা ফুন-ত্শোগ্স-র্নাম-র্গ্যাল দ্বুস অঞ্চলে আক্রমণ করে দ্গে-লুগ্স বৌদ্ধধর্মসম্প্রদায়ের বহু বৌদ্ধবিহারকে কার্মা-ব্কা'-ব্র্গ্যুদ ধর্মসম্প্রদায়ের বৌদ্ধবিহারে পরিণত করেন ও দলাই লামার পরবর্তী অবতার খোঁজার ওপর নিষেধাজ্ঞা জারি করেন। শেষ জীবনে চতুর্থ পাঞ্চেন লামা ব্লো-ব্জাং-ছোস-ক্যি-র্গ্যাল-ম্ত্শানের সঙ্গে সম্পর্কের উন্নতি হলে ফুন-ত্শোগ্স-র্নাম-র্গ্যাল এই নিষেধাজ্ঞা প্রত্যাহার করেন। এর ফলশ্রুতিতে য়োন-তান-র্গ্যা-ম্ত্শোর প্রধান সহায়ক ব্সোদ-নাম্স-ছোস-'ফেল পঞ্চম দলাই লামা হিসেবে কুন-দ্গা'-স্ন্যিং-পোকে চিহ্নিত করেন। এবং ব্লো-ব্জাং-ছোস-ক্যি-র্গ্যাল-ম্ত্শান তার নতুন নাম রাখেন ঙ্গাগ-দ্বাং-ব্লো-ব্জাং-র্গ্যা-ম্ত্শো। যদিও এই চিহ্নিতকরণ পদ্ধতি বিতর্কের ঊর্ধ্বে ছিল না। দলাই লামা হিসেবে চিহ্নিত হওয়ার পূর্বে তাকে ব্কা'-ব্রগ্যুদ ধর্মসম্প্রদায়ের গ্রাগ্স-পা-দোন-গ্রুব () নামক চতুর্থ ম্ত্শুর-ফু-র্গ্যাল-ত্শাব () উপাধিধারী লামার অবতার রূপে চিহ্নিতকরণের অসফল প্রচেষ্টা করা হয়েছিল। অন্যদিকে গ্রাগ্স-পা-র্গ্যাল-ম্ত্শান () নামক অপর এক শিশুকেও পঞ্চম দলাই লামা হিসেবে চিহ্নিত করা হয়েছিল। কিন্তু ব্লো-ব্জাং-ছোস-ক্যি-র্গ্যাল-ম্ত্শান তাকে পান-ছেন-ব্সোদ-নাম্স-গ্রাগ্স-পা নামক পঞ্চদশ দ্গা'-ল্দান-খ্রি-পার অবতার রূপে চিহ্নিত করে এই বিতর্কের অবসান ঘটান।

## শিক্ষা
ঙ্গাগ-দ্বাং-ব্লো-ব্জাং-র্গ্যা-ম্ত্শো দলাই লামা হিসেবে অধিষ্ঠিত হওয়ার পর দ্কোন-ম্ছোগ-ছোস-'ফেল () নামক পঁয়ত্রিশতম দ্গা'-ল্দান-খ্রি-পা এবং চতুর্থ পাঞ্চেন লামা ব্লো-ব্জাং-ছোস-ক্যি-র্গ্যাল-ম্ত্শানের নিকট প্রজ্ঞাপারমিতা, মধ্যমক, বিনয় ও অভিধর্ম সম্বন্ধে শিক্ষাগ্রহণ করেন। এছাড়াও তিনি স্মোন-'গ্রো () নামক এক পণ্ডিতের নিকট জ্যোতিষশাস্ত্র ও কাব্যশাস্ত্র সম্বন্ধে অধ্যয়ন করেন। ১৬৮৩ খ্রিষ্টাব্দে ব্লো-ব্জাং-ছোস-ক্যি-র্গ্যাল-ম্ত্শান ও দ্কোন-ম্ছোগ-ছোস-'ফেল তাকে ভিক্ষুর শপথ দান করেন। দ্গে-লুগ্স ধর্মসম্প্রদায়ের পণ্ডিতদের নিকট শিক্ষাগ্রহণ ছাড়াও তিনি র্ন্যিং-মা ধর্মসম্প্রদায়ের তন্ত্র সম্বন্ধেও শিক্ষাগ্রহণ করেন।

## রাজনৈতিক উত্থান
থাম্ব|চিত্রে পঞ্চম দালাই লামা। (তিব্বতি : འཛམ གླིང མཛེས པའི རྒྱན གཅིག ལྔ པ ཆེ , ) একটি সংযোজন।
১৬২১ খ্রিষ্টাব্দে ল্হাত্সুন এবং হুংতাইজির নেতৃত্বে মঙ্গোলরা দ্গে-লুগ্স ধর্মসম্প্রদায়ের সমর্থনে দ্বুস অঞ্চল আক্রমণ করলে গ্ত্সাং-পা রাজবংশের রাজা ব্স্তান-স্ক্যোং-দ্বাং-পো গ্যাথাংগাং নামক স্থানে তাদের সম্মুখীন হন কিন্তু তিনি ও তার সৈন্যদল মঙ্গোলদের কাছে পরাজিত ও বন্দী হন। এই সময় পাঞ্চেন লামা সহ দ্গে-লুগ্স ধর্মসম্প্রদায়ের প্রধান লামারা তাদের মুক্তির জন্য মঙ্গোলদের অনুরোধ করলে তারা মুক্তি পান। কিন্তু এর পরিবর্তে দ্গে-লুগ্স ধর্মসম্প্রদায় তাদের পূর্বেকার সমস্ত বৌদ্ধবিহার পুনরায় অধিকার করে এবং দ্বুস অঞ্চলে গ্ত্সাং-পা রাজবংশের সমস্ত সামরিক ছাউনিগুলিকে ধ্বংস করে দেওয়া হয়। ১৬৩১ খ্রিষ্টাব্দে ব্স্তান-স্ক্যোং-দ্বাং-পো দ্গে-লুগ্স ধর্মসম্প্রদায়কে পিছু হঠিয়ে দিতে সক্ষম হন, যার ফলশ্রুতিতে পঞ্চম দলাই লামা শক্তিহীন ফাগ-মো-গ্রু-পা রাজবংশের অধীনস্থ নেদং অঞ্চলে আশ্রয় নিত বাধ্য হন। ১৬৩৫ খ্রিষ্টাব্দে চোগথু মোঙ্গোলদের নেতা আর্সলান তিব্বত আক্রমণ করলে ব্স্তান-স্ক্যোং-দ্বাং-পো তার সঙ্গে সন্ধি স্থাপন করেন। এই জোট তৈরী হওয়ার পর আর্সলান দ্গে-লুগ্স ধর্মসম্প্রদায়ের বৌদ্ধবিহার ধ্বংসের উদ্দেশ্যে লাসার দিকে যাত্রা করেন, কিন্তু অকস্মাৎ তিনি দলাই লামার প্রতি আনুগত্য প্রকাশ করে ব্স্তান-স্ক্যোং-দ্বাং-পোর বাহিনীকে আক্রমণ করেন এবং গ্যাংত্সে ও রাজধানী শিগাত্সে অধিকার করে নেন। ব্স্তান-স্ক্যোং-দ্বাং-পো এরপর আর্সলানের পিতার নিকট দূত পাঠিয়ে আর্সলানের বিশ্বাসঘাতকতার খবর পাঠালে তার পিতার দূত আর্সলান ও তার সমর্থকদের হত্যা করেন। আর্সলানের মৃত্যুর পর ১৬৩৭ খ্রিষ্টাব্দে দলাই লামাপন্থী খোসুত মঙ্গোল নেতা গুশ্রী খান দ্জুঙ্গার নেতা এর্দেনি বাতুরের সঙ্গে কোকোনর অঞ্চলে চোগথু মোঙ্গোলদের পরাজিত করেন। ঙ্গাগ-দ্বাং-ব্লো-ব্জাং-র্গ্যা-ম্ত্শো গুশ্রী খানকে ব্স্তান-'দ্জিন-ছোস-র্গ্যাল () নামক উপাধি দান করেন। ব্স্তান-স্ক্যোং-দ্বাং-পো খাম্স অঞ্চলের বোন ধর্মাবলম্বী ও দ্গে-লুগ্স ধর্মসম্প্রদায় বিরোধী রাজা দোন-য়োদ-র্দো-র্জের সাথে সন্ধি স্থাপন করলে ১৬৪০ খ্রিষ্টাব্দে গুশ্রী খান আমদো অঞ্চলের পারিক জনজাতির সাথে মিলিতভাবে খাম্স অঞ্চল আক্রমণ করে দোন-য়োদ-র্দো-র্জেকে হত্যা করেন। এরফলে খাম্স অঞ্চল দ্গে-লুগ্স ধর্মসম্প্রদায়ের প্রভাবাধীন হয়ে পড়ে।

ঙ্গাগ-দ্বাং-ব্লো-ব্জাং-র্গ্যা-ম্ত্শোর প্রধান সহায়ক ব্সোদ-নাম্স-ছোস-'ফেল দলাই লামার অজ্ঞাতসারে গুশ্রী খানকে গ্ত্সাং-পা রাজবংশের বিরুদ্ধে যুদ্ধ করার অনুরোধ করলে গুশ্রী খান ব্স্তান-স্ক্যোং-দ্বাং-পোর বিরুদ্ধে যুদ্ধযাত্রা করেন। ঙ্গাগ-দ্বাং-ব্লো-ব্জাং-র্গ্যা-ম্ত্শো এই ব্যাপারে কোন ধরনের রক্তপাতের পক্ষপাতী না হলেও ব্সোদ-নাম্স-ছোস-'ফেল এই যুদ্ধের ব্যাপারে সক্রিয় ভূমিকা গ্রহণ করেন। পঞ্চম দলাই লামা ব্সোদ-নাম্স-ছোস-'ফেলকে মঙ্গোলদের ফিরে যাওয়ার অনুরোধ জানাতে বললে তিনি সরাসরি তা প্রত্যাখ্যান করেন। গুশ্রী খান ও তার সেনাবাহিনী খুব সহজে গ্ত্সাং-পা রাজ্যের তেরোটি জেলা অধিকার করে নেন এবং রাজধানী শিগাত্সে অবরোধ করেন কিন্তু ব্স্তান-স্ক্যোং-দ্বাং-পোর তীরন্দাজেরা তাদের মাসের পর মাস ঠেকিয়ে রাখেন। এই সময় ব্সোদ-নাম্স-ছোস-'ফেল দ্বুস অঞ্চলে গ্ত্সাং-পা রাজবংশের প্রভাধীন এলাকাগুলিকে বলপূর্বক নিজের অধিকারে আনেন। এরপর তিনি গুশ্রী খানের সমর্থনে বহু সংখ্যক সৈন্য নিয়ে শিগাত্সে অবরোধে সামিল হন। ১৬৪২ খ্রিষ্টাব্দে শিগাত্সের পতন হয় এবং ব্স্তান-স্ক্যোং-দ্বাং-পো তার পরিবারসহ লাসা শহরের নিকট নেউ দুর্গে বন্দী হন। কয়েকদিন পরে গুশ্রী খান ব্স্তান-স্ক্যোং-দ্বাং-পো এবং তার দুই মন্ত্রী দ্রোন্যের বোঙ্গোং ঙ্গো গাংজুকপাকে কো-থুমগ্যাব-পা পদ্ধতিতে মৃত্যুদন্ডের আদেশ দেন। ব্স্তান-স্ক্যোং-দ্বাং-পোকে একটি বস্তার মধ্যে ঢুকিয়ে নেউ দুর্গের নিকটস্থ নদী ডুবিয়ে হত্যা করা হয়।

এই ভাবে সমগ্র মধ্য তিব্বত ও খাম্স অঞ্চল অধিকার করার পর গুশ্রী খান নিজেকে তিব্বতের রাজা বা বোদ-গ্যি-র্গাল-পো হিসেবে ঘোষণা করেন। তিনি ঙ্গাগ-দ্বাং-ব্লো-ব্জাং-র্গ্যা-ম্ত্শোকে ধর্মীয় কর্মকাণ্ডের দায়িত্ব দেন ও ব্সোদ-নাম্স-ছোস-'ফেলকে তিব্বতের রাজনৈতিক দায়িত্ব প্রদান করেন।  ১৬৫৫ খ্রিষ্টাব্দে গুশ্রী খানের মৃত্যু হলে তার সন্তানেরা তিব্বত সম্বন্ধে উৎসাহ হারিয়ে ফেলতে শুরু করে। এর পরের কয়েক দশক ঙ্গাগ-দ্বাং-ব্লো-ব্জাং-র্গ্যা-ম্ত্শো নিজেকে অবলোকিতেশ্বরের অবতার রূপে ঘোষণা করে ধীরে ধীরে সমস্ত রাজনৈতিক ক্ষমতা অধিকার করা শুরু করেন।

## পোতালা প্রাসাদ নির্মাণ
পঞ্চম দলাই লামার ধর্মীয় উপদেষ্টা দ্কোন-ম্ছোগ-ছোস-'ফেলের উপদেশে তিনি দ্রেপুং ও সেরা বৌদ্ধবিহারের মধ্যবর্তী স্থানে লাসা শহরের উপকন্ঠে মার-পো-রি () বা লাল পাহাড়ে ১৬৪৫ খ্রিষ্টাব্দে পোতালা প্রাসাদ নির্মাণ শুরু করান। ১৬৪৯ খ্রিষ্টাব্দে তিনি তার সরকারকে নিয়ে শ্বেত প্রাসাদে উঠে আসেন। পোতালা প্রাসাদ সম্পূর্ণ নির্মিত হতে উনপঞ্চাশ বছর সময় লাগে এবং ১৬৯৪ খ্রিষ্টাব্দে এর নির্মাণ সম্পূর্ণ হয়।

## চীনের সঙ্গে বৈদেশিক সম্পর্ক

১৬৫১ খ্রিষ্টাব্দে চিং সম্রাট শুনজি (順治) ঙ্গাগ-দ্বাং-ব্লো-ব্জাং-র্গ্যা-ম্ত্শোকে বেজিং যাওয়ার আমন্ত্রণ জানান এবং ১৬৫২ খ্রিষ্টাব্দে ৩০০০ লোক নিয়ে প্রায় নয় মাস যাত্রা করে তিনি এই আমন্ত্রণ রক্ষা করেন। ১৬৫৩ খ্রিষ্টাব্দে জানুয়ারী মাসে তাদের সাক্ষাত ঘটে। যদিও বহু ঐতিহাসিক মনে করেন যে চিং সম্রাট শুনজি পঞ্চম দলাই লামাকে সমান হিসেবে মর্যাদা দিয়েছিলেন, অনেকের মতে এই সম্মান পঞ্চম দলাই লামা পাননি। পঞ্চম দলাই লামার নিজের জীবনীতে বর্ণিত আছে যে তার অনুরোধে বেজিং শহরের বাইরে শুনজি তার সঙ্গে সাক্ষাত করেন, কিন্তু দলাই লামা সম্রাটের থেকে নিচে আসন পান। বিদায়ের সময় সম্রাট তাকে একটি সোনার শীলমোহর ও উপাধি দান করেন।

## জো-নাং ধর্মসম্প্রদায়ের সঙ্গে সম্পর্ক
পঞ্চম দলাই লামার অধীনে দ্গে-লুগ্স ধর্মসম্প্রদায় রাজনৈতিক ও আদর্শগত কারণে জো-নাং ধর্মসম্প্রদায়ের প্রতিষ্ঠাতা দোল-পো-পা-শেস-রাব-র্গ্যাল-ম্ত্শানের সমস্ত রচনাকে অবদমিত করে রাখে। জো-নাং ধর্মসম্প্রদায়ের সমস্ত বৌদ্ধবিহার ও সম্পত্তি দ্গে-লুগ্স ধর্মসম্প্রদায়ের হস্তগত হয়ে পড়ে। দ্গে-লুগ্স ধর্মসম্প্রদায়ের প্রধান বিরোধী শক্তি হিসেবে পরিচিত গ্ত্সাং-পা রাজবংশের শাসকেরা জো-নাং ধর্মসম্প্রদায়ের পৃষ্ঠপোষক ছিলেন বলে এই অবদমনের পেছনে আদর্শগত কারণের চেয়েও রাজনৈতিক উদ্দেশ্য বেশি প্রাধান্য পেয়েছিল। পঞ্চম দলাই লামার নির্দেশে দোল-পো-পা-শেস-রাব-র্গ্যাল-ম্ত্শানের রি-ছোস-ঙ্গেস-দোন-র্গ্যা-ম্ত্শো সহ অন্যান্য রচনা এবং ১৬৫০ খ্রিষ্টাব্দে আনুষ্ঠানিকভাবে তার গ্ঝান-স্তোং তত্ত্বের প্রচার নিষিদ্ধ বলে ঘোষণা করে দেওয়া হয়। ১৬৫৮ খ্রিষ্টাব্দে বিখ্যাত জো-নাং ধর্মসম্প্রদায়ের পণ্ডিত তারানাথ দ্বারা স্থাপিত র্তাগ-ব্র্তান-দাম-ছোস-গ্লিং () বৌদ্ধবিহারকে দ্গে-লুগস সম্প্রদায়ের অধীনে নিয়ে আসা হয়।

## রচনা
পঞ্চম দলাই লামা জা-হোর-গ্যি-বান-দে-ঙ্গাগ-দ্বাং-ব্লো-ব্জাং-র্গ্যা-ম্ত্শো'ই-দি-স্নাং-'খ্রুল-বা'ই-রোল-র্ত্সেদ-র্তোগ্স-ব্র্জোদ-ক্যি-ত্শুল-দু-বকদ-পা'দু-কু-লা'ই-গোস-ব্জাং () নামক আত্মজীবনী রচনা করেন। এছাড়া তিনি গ্সাং-বা-র্গ্যা-চান () নামক পঁচিশ খন্ডের একটি ধর্মীয় গ্রন্থ রচনা করেন। এই গ্রন্থেই থুগ্স-স্গ্রুব-য়াং-স্ন্যিং-কুন-'দুস () নামক পদ্মসম্ভবের ওপর তার বিখ্যাত রচনা অন্তর্ভুক্ত। এছাড়াও তিনি ১৬৪৩ খ্রিষ্টাব্দে তিব্বতের ইতিহাসের ওপর দ্প্যিদ-ক্যি-র্গ্যাল-মো'ই-গ্লু-দ্ব্যাংস ( নামক গ্রন্থ রচনা করেন।

## মৃত্যু
১৬৮২ খ্রিষ্টাব্দে পঞ্চম দলাই লামার মৃত্যু হয়, কিন্তু তার প্রধান মন্ত্রী সাংস-র্গ্যাস-র্গ্যা-ম্ত্শো এই ঘটনার কথা প্রায় পনেরো বছর ধরে সকলের নিকট লুকিয়ে রাখেন। কারণ এই সময় তিনি পোতালা প্রাসাদের নির্মাণ সম্পূর্ণ করে নিতে এবং তিব্বতের শাসনব্যবস্থা সুদৃঢ় করে নিতে চেয়েছিলেন। তিনি এই সময় পঞ্চম দলাই লামার নতুন পুনর্জন্ম খোঁজার চেষ্টা চালিয়ে যান এবং ১৬৮৮ খ্রিষ্টাব্দে ষষ্ঠ দলাই লামা হিসেবে ত্শাংস-দ্ব্যাংস-র্গ্যা-ম্ত্শোকে চিহ্নিত করা হয়, যদিও ১৬৯৭ খ্রিষ্টাব্দে তাকে আনুষ্ঠানিক ভাবে পরবর্তী দলাই লামা হিসেবে স্বীকৃতি দেওয়া হয়।

## পাদটীকা


## তথ্যসূত্র

## বহিঃসংযোগ

*
* Gold Seal of the 5th Dalai Lama  given to him by Emperor Shunzhi in 1653, on Chinese website 

## আরো পড়ুন
*
**Practice of Emptiness: The Perfection of Wisdom Chapter of the Fifth Dalai Lama's "Sacred Word of Manjushri"*. (1974) Translated by Jeffrey Hopkins with instruction from Geshe Rapden. Library of Tibetan Works and Archives. Dharamsala, H.P., India.
* Mullin, Glenn H. (2001). *The Fourteen Dalai Lamas: A Sacred Legacy of Reincarnation*, pp.&nbsp;184–237. Clear Light Publishers. Santa Fe, New Mexico. .
* Dudjom Rinpoche. 2002. The Nyingma School of Tibetan Buddhism. Gyurme Dorje and Matthew Kapstein, trans. Boston: Wisdom.
*Ishihama, Yumiko. 1992. “A Study of the Seals and Titles Conferred by the Dalai Lamas.” In Tibetan Studies: Proceedings of the 5th Seminar of the International Association for Tibetan Studies, Narita 1989, edited by Ihara Shoren and Yamaguchi Zuiho. Narita: Naritasan Shinshoji.
*Ishihama, Yumiko. 1993. “On the Dissemination of the Belief in the Dalai Lama as a Manifestation of Bodhistattva Avalokiteśvara.” Acta Asiatica 64: 38-56.
*Karmay, Samten G. 1988. Secret Visions of the Fifth Dalai Lama: The Gold Manuscript in the Fournier Collection. London: Serindia.
*Karmay, Samten G. 1998. “The Fifth Dalai Lama and his Reunification of Tibet.” In The Arrow and the Spindle: Studies in History, Myth, Rituals and Beliefs in Tibet, edited by Samten G. Karmay. Kathmandu: Maṇḍala Book Point, pp.&nbsp;504–517.
*Karmay, Samten G. 1998. “The Gold Seal: the Fifth Dalai Lama and Emperor Shun-chih.” In The Arrow and the Spindle: Studies in History, Myths, Rituals and Beliefs in Tibet. Kathmandu: Maṇḍala Book Point, pp.&nbsp;518–531.
*Richardson, Hugh. 1980. “The Fifth Dalai Lama's Decree Appointing Sangs-rgyas rgya-mtsho as Regent.” Bulletin of the School of Oriental and African Studies 43, no. 2: 329-344.
*Rockhill, William Woodville. 1910. "The Dalai Lamas of Lhasa and their relations with the Manchu emperors of China, 1644-1908." T'oung Pao 11, pp.&nbsp;1–104.
*Schaeffer, Kurtis. 2005. “The Fifth Dalai Lama, Ngawang Lobzang Gyatso.” In The Dalai Lamas: A Visual History. Martin Brauen, ed..  London: Serindia, pp.&nbsp;65–91.
*Tucci, Giuseppe. 1949. Tibetan Painted Scrolls. Rome: La Libreria dello Stato , vol. 1, pp.&nbsp;57 ff, 133 ff.
*Tuttle, Gray. "A Tibetan Buddhist Mission to the East: The Fifth Dalai Lama’s Journey to Beijing, 1652-1653." In Power, Politics, and the Reinvention of Tradition. Bryan J. Cuevas and Kurtis R. Schaeffer, eds. Leiden: Brill, pp.&nbsp;65–87.
*Yamaguchi, Zuiho. 1995. “The Sovereign Power of the Fifth Dalai Lama: sPrul sku gZims-khang-gong-ma and the Removal of Governor Nor-bu.” Memoirs of the Research Department of the Toyo Bunko 1995: 1-27.
*Yamaguchi, Zuiho. 1999. “The Emergence of the Regent Sangs-rgyas-rgya-mtsho and the Denouement of the Dalai Lama’s First Administration.” Memoirs of the Research Department of the Toyo Bunko 57: 113-136.

বিষয়শ্রেণী:১৬১৭-এ জন্ম
বিষয়শ্রেণী:১৬৮২-এ মৃত্যু
বিষয়শ্রেণী:দলাই লামা
বিষয়শ্রেণী:দালাই লামা
বিষয়শ্রেণী:গ্তের-স্তোন